Johnny Robinson

**Johnny Nolan Robinson** (født 9. september 1938 i Delhi i Louisiana) er en tidligere amerikansk fotballspiller. Han spilte i hovedsak safety, men spilte tidlig i karrieren også som halfback og flanker. Han spilte college football da han gikk på Louisiana State University (LSU) for skolelaget LSU Tigers.

Robinson spilte for Dallas Texans/Kansas City Chiefs i American Football League (AFL) og senere National Football League (NFL) gjennom hele sin 12-årige karriere. Han ledet AFL i interceptions med ti i 1966, og ledet senere NFL med ti interceptions i 1970. Han hadde totalt 57 interceptions i løpet av sin karriere. I  ble Robinson innlemmet i Pro Football Hall of Fame, og ble dermed den niende personen fra Chiefs’ lag da de vant Super Bowl IV i 1969 til å bli innlemmet.

## Tidlig liv
Robinson ble født i Delhi i Louisiana og var en all-state-utøver i amerikansk fotball, tennis og baseball da han gikk på high school. Han ble startende fullback som freshman på University High School på LSU i Baton Rouge. Robinson og storebroren Tommy vant begge juniortittelen da de gikk på University High hvor faren Dub Robinson var LSUs tennistrener i førti år.

## College
Robinson begynte å spille college football på LSU under hovedtrener Paul Dietzel; som junior i 1958 vant Tigers alle lagets ti seriekamper, Sugar Bowl og det nasjonale mesterskapet.

Han vant også SEC-mesterskapet i singles og doubles i tennis sammen med broren Tommy da han gikk på LSU.

## Profesjonell karriere
Robinson ble draftet av Dallas Texans (omdøpt Kansas City Chiefs i 1963) i første runde av AFLs draft i 1960, og som nummer tre totalt av Detroit Lions i NFLs draft i 1960. I hans tredje sesong vant Texans AFL-tittelen med en 20–17 seier på dobbel overtid mot et Houston Oilers som hadde vunnet tittelen to år på rad i det som til da var den lengste profesjonelle kampen noensinne.

Robinson spilte i Super Bowl I tidlig i 1967. Tre år senere, i Super Bowl IV slo Chiefs NFLs Minnesota Vikings 23–7. Robinson spilte kampen til tross for å ha brukket tre ribbein i lagets forrige kamp, American Football League Championship Game 1969. Sent i første halvdel plukket han opp en fumble fra Minnesota og sikret en interception i andre halvdel som sikret seieren.

I sine to første år i AFL spilte Robinson flanker på angrep, med 658 yards på 150 løp og 1 228 yards fra 77 mottakelser for totalt 15 touchdowns. Han ble flyttet til safety etter sitt andre år, hvor han briljerte i de ti gjenværende årene av sin karriere. Han siste kamp kom på første juledag 1971, da Chiefs tapte 27–24 mot Miami Dolphins 22 minutter og 40 sekunder på overtid. Robinson pådro seg en seriøs skade i kampen, som fremdeles er ligaens lengste og den siste kampen som ble spilt i Municipal Stadium. Robinson spilte dermed både i den lengste tittelkampen i 1962 og den lengste kampen totalt, som begge var de siste amerikansk fotballkampene i stadionene de ble spilt i.

Etter tolv sesonger med samme lag la Robinson opp i juli 1972, 33 år gammel, før treningsleiren.

### Arv
Robinson ble utnevnt til All-Pro førstelag syv ganger og andrelaget tre ganger. Han ble inkludert på AFL All-Time Team og var en av kun 20 spillere som spilte i alle AFLs ti sesonger.

Chiefs gikk 35–1–1 i kamper hvor Robinson hadde en interception. Han er innlemmet i Louisiana Sports Hall of Fame, og ble stemt inn i Pro Football Hall Of Fame i februar , den niende spilleren fra Chiefs-laget som vant tittelen i 1969 til å bli innlemmet; bysten hans i Canton ble laget av Scott Myers. Senere samme år ble han anerkjent som en SEC Football Legend for LSU.

## Karrierestatistikker

## Privatliv og senere liv
Etter spillerkarrieren jobbet Robinson som talentspeider for Chiefs frem til Hank Stram fikk sparken i 1974. Han var deretter en defensive backs coach for Jacksonville Express i World Football League i 1975. Ligaen ble oppløst året etter, og Robinson tok deretter igjen en stilling som talentspeider under Stram, da for New Orleans Saints.

Robinson stiftet og driver barnehjemmet Johnny Robinson's Boys Home for unge gutter i Monroe i Louisiana og har lenge kjempet for barns rettigheter og velvære.

## Referanser